**........ sz. napirend**

**E L Ő T E R J E S Z T É S**

**a Képviselő-testület 2019. november 18-ai rendkívüli ülésére**

**Tárgy:** Javaslat Budapest Főváros II. Kerületi Önkormányzat Képviselő-testületének ……/2019. (……) önkormányzati rendeletére a polgármesteri és az alpolgármesteri tisztség ellátásának egyes kérdéseiről, valamint az önkormányzati képviselők, bizottsági elnökök és tagok juttatásairól

**Készítette:** Zsengellér Krisztina

 humánpolitikai osztályvezető

**Látta:**

 dr. Murai Renáta

 igazgató

 dr. Szalai Tibor

 jegyző

***A napirend tárgyalása zárt ülést nem igényel.***

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 43. § (3) bekezdése alapján a Képviselő-testület az alakuló vagy az azt követő ülésén a polgármester előterjesztése alapján megválasztja a bizottság vagy bizottságok tagjait, az alpolgármestert/alpolgármestereket és dönt illetményükről és tiszteletdíjukról.

Jelenleg Budapest Főváros II. Kerületi Önkormányzat Képviselő-testületének 24/2014. (X.21.) önkormányzati rendelete tartalmazza a polgármesteri tisztség ellátásának egyes kérdéseiről és az önkormányzati képviselők juttatásairól szóló szabályokat. A rendelet megalkotásának alapját biztosító szabályozásokban változások történtek, illetve a jövőben társadalmi megbízatású alpolgármesteri feladatok ellátása is történik, ezért új önkormányzati rendelet megalkotása vált szükségessé.

A polgármester illetményét az Mötv. 71.§ (2) bekezdése állapítja meg, mely szerint a fővárosi kerületi önkormányzat polgármesterének az illetménye megegyezik az államtitkárnak a központi államigazgatási szervekről, valamint a Kormány tagjai és az államtitkárok jogállásáról szóló 2010. évi XLIII. törvény 51. §(1)-(3) bekezdéseiben meghatározott alapilletményéből, illetménykiegészítéséből és vezetői illetménypótlékából álló illetményének az összegével (997.200,-Ft).

A polgármestert illetményén felül a közszolgálati tisztviselőkről szóló 2011. évi CXCIX. törvény (továbbiakban: Kttv.) 225/L. § (1) bekezdésében foglaltak alapján nyelvpótlék is megilleti. A polgármester – az Mötv. 71. § (6) bekezdése alapján – havonta az illetményének 15 %-ában meghatározott összegű költségtérítésre is jogosult (149.580,- Ft).

A főállású alpolgármester(ek) illetményét az Mötv. 80. § (1) bekezdése szerint a Képviselő-testület állapítja meg, a polgármester illetményének 70-90 %-a közötti összegben (minimum: 698.040,- Ft, maximum: 897.480,- Ft). Ezen felül az alpolgármester – az Mötv. 80. § (3) bekezdése szerint – az illetményének 15 %-ában meghatározott összegű költségtérítésre is jogosult (minimum: 104.706,- Ft, maximum: 134.622,- Ft).

A társadalmi megbízatású alpolgármester(ek) az Mötv. 80. § (2) bekezdése szerinti tiszteletdíjra jogosult(ak), melynek mértékét a Képviselő-testület állapítja meg. A tiszteletdíj az Mötv. 71. § (5) bekezdése szerinti, a társadalmi megbízatású polgármestereket megillető tiszteletdíj (főállású polgármester illetményének 50%-a) 0-90%-áig terjedhet (maximum: 448.740,- Ft). Ezen felül az alpolgármester – az Mötv. 80. § (3) bekezdése szerint – a tiszteletdíja 15 %-ában meghatározott összegű költségtérítésre is jogosult (maximum: 67.311,- Ft)

Az Mötv. 35. §-ának rendelkezései szerint a Képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében tiszteletdíjat, természetbeni juttatást állapíthat meg. Ha az önkormányzati képviselő tanácsnok, önkormányzati bizottság elnöke vagy tagja, részére magasabb összegű tiszteletdíj is megállapítható. Az önkormányzati képviselők számára történő tiszteletdíj megállapítása nem veszélyeztetheti az önkormányzat kötelező feladatai ellátását. Az önkormányzati képviselőnek a Képviselő-testület képviseletében vagy a képviselő-testület, továbbá a polgármester megbízásából végzett tevékenységével összefüggő, általa számlával előlegezett, számlával igazolt, szükséges költsége megtéríthető. A képviselői költségek kifizetését a polgármester engedélyezi.

A rendeletben a képviselői tiszteletdíj (alapdíj) a mindenkori köztisztviselői illetményalap meghatározott százalékában került megállapításra, mely jelenleg 38.650,- Ft és összege évente Magyarország költségvetéséről szóló törvényben kerül megállapításra.

Kérem a tisztelt Képviselő-testületet a rendelet megalkotására és a határozati javaslatok elfogadására!

*(A rendelet elfogadása minősített többségű szavazati arányt igényel.)*

**Határozati javaslatok**

1. A Képviselő-testület megállapítja, hogy a polgármester illetménye Magyarország helyi önkormányzatairól szóló 2011. évi CLXXXIX. törvény 71.§ (2) bekezdése alapján megegyezik az államtitkárnak a központi államigazgatási szervekről, valamint a Kormány tagjai és az államtitkárok jogállásáról szóló 2010. évi XLIII. törvény 51. §(1)-(3) bekezdéseiben meghatározott alapilletményéből, illetménykiegészítéséből és vezetői illetménypótlékából álló illetményének az összegével, mely összesen 997.200,- Ft.

**Felelős:** Polgármester

**Határidő:** azonnal

*(A határozat elfogadásához egyszerű többségű szavazati arány szükséges.)*

1. A Képviselő-testület megállapítja, hogy a polgármestert illetményén felül a közszolgálati tisztviselőkről szóló 2011. évi CXCIX. törvény (továbbiakban: Kttv.) 225/L. § (1) bekezdésében foglaltak alapján angol középfokú „C” típusú nyelvismeretet igazoló nyelvvizsga bizonyítványára tekintettel nyelvpótlék illeti meg, melynek összege: 33.000,- Ft.

**Felelős:** Polgármester

**Határidő:** azonnal

*(A határozat elfogadásához egyszerű többségű szavazati arány szükséges.)*

1. A Képviselő-testület úgy dönt, hogy 2019. november 18-ai hatállyal a főállású alpolgármester havi illetményét a polgármesteri és az alpolgármesteri tisztség ellátásának egyes kérdéseiről, valamint az önkormányzati képviselők, bizottsági elnökök és tagok juttatásairól szóló ……/2019. (……) önkormányzati rendelet 1. §-a alapján a polgármester illetményének 90%-ában, összegszerűen havi 897.480,- Ft-ban állapítja meg.

**Felelős:** Polgármester

**Határidő:** azonnal

*(A határozat elfogadásához egyszerű többségű szavazati arány szükséges.)*

1. A Képviselő-testület úgy dönt, hogy 2019. november 18-ai hatállyal a társadalmi megbízatású alpolgármester(ek) havi tiszteletdíját a polgármesteri és az alpolgármesteri tisztség ellátásának egyes kérdéseiről, valamint az önkormányzati képviselők, bizottsági elnökök és tagok juttatásairól szóló ……/2019. (……) önkormányzati rendelet 2. §-a alapján a társadalmi megbízatású polgármestereket megillető tiszteletdíj 90%-ában, összegszerűen havi 448.740,- Ft-ban állapítja meg.

**Felelős:** Polgármester

**Határidő:** azonnal

*(A határozat elfogadásához egyszerű többségű szavazati arány szükséges.)*

B u d a p e s t, 2019. november 15.

**Őrsi Gergely**

**polgármester**

**Budapest Főváros II. Kerületi Önkormányzat**

**Képviselő-testületének ……/2019. (……..) önkormányzati rendelete**

**a polgármesteri és az alpolgármesteri tisztség ellátásának egyes kérdéseiről, valamint az önkormányzati képviselők, bizottsági elnökök és tagok juttatásairól**

Budapest Főváros II. Kerületi Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 35. §-a, 40. § (4) bekezdése, 80. § (1) és (2) bekezdései, valamint a 143. § (4) bekezdése f) pontjában foglalt felhatalmazás alapján, Magyarország Alaptörvénye 32. cikk (1) bekezdés a) pontjában biztosított feladatkörében eljárva, a következőket rendeli el:

**1.§**

1. A Képviselő-testület a főállású alpolgármester(ek) havi illetményét Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 80. § (1) bekezdésében foglaltak szerint, a polgármester illetményének 90%-ában állapítja meg.

(2) A Képviselő-testület a főállású alpolgármester(ek) (1) bekezdésben meghatározott havi illetményét összegszerűen határozatban állapítja meg.

**2.§**

1. A Képviselő-testület a társadalmi megbízatású alpolgármester(ek) havi tiszteletdíját az Mötv. 80. § (2) bekezdésében foglaltak szerint a társadalmi megbízatású polgármestert megillető tiszteletdíj 90%-ában állapítja meg.

(2) A Képviselő-testület a társadalmi megbízatású alpolgármester(ek) (1) bekezdésben meghatározott havi illetményét összegszerűen határozatban állapítja meg.

**3.§**

1. Az önkormányzati képviselőt, a bizottság elnökét, tagjait és a tanácsnokait – megválasztásuk időpontjától, megbízatásuk megszűnéséig – tiszteletdíj illeti meg.
2. A polgármester és a Képviselő-testülettel foglalkoztatási jogviszonyban álló főállású alpolgármester, képviselőként tiszteletdíjat nem kaphat.
3. A képviselői tiszteletdíj (továbbiakban: alapdíj) a közszolgálati tisztviselőkről szóló 2011. évi CXCIX. törvény (a továbbiakban: Kttv.) 132. §-a szerint megállapított illetményalap és a 3,5-ös szorzószám szorzata.
4. A mindenkor hatályos bizottsági strukúrát szabályozó önkormányzati rendelet (továbbiakban: **ör.**) szerinti bizottságok elnökeinek és tanácsnokainak tiszteletdíja – több tisztség, bizottsági tagság esetén is – a (3) bekezdés szerinti alapdíj 1,8-szorosa.
5. Az **ör.** szerinti bizottságok a (4) bekezdés rendelkezése alá nem eső képviselő tagjainak tiszteletdíja kiegészül a (6) bekezdés szerint megállapított tiszteletdíjjal.

(6) Az **ör.** szerinti bizottságok és a Városrészi Önkormányzat Képviselő-testületének nem képviselő tagjainak – több bizottsági tagság esetén is (beleértve a VÖK tagságot) – a tiszteletdíja az alapdíj 45 %-a.

**4. §**

1. Jelen rendelet 3.§-a alapján tiszteletdíjra jogosultak (a továbbiakban: jogosult) tiszteletdíja e § (4) bekezdése szerinti, differenciált összeggel csökkentendő, amennyiben a jogosult egymást követő hat képviselő-testületi, illetve bizottsági ülésen három alkalommal igazolatlanul nem jelenik meg.
2. Az ülésekről való távolmaradás igazolása csak orvos által kiállított és aláírt, lepecsételt irattal lehetséges.
3. A távolmaradást külön-külön kell vizsgálni mind a képviselő-testületi, mind az egyes bizottsági ülések tekintetében.
4. A tiszteletdíjból az alábbi, pontokban meghatározott összegek kerülnek levonásra az (1) bekezdésben meghatározott hiányzások esetén:
5. képviselő-testületi üléseknél: 50.000,- Ft;
6. az adott bizottsági üléseknél: 30.000,- Ft;
7. az adott bizottsági üléseknél olyan jogosultnál, aki egyidejűleg több Bizottságnak is tagja: 20.000,- Ft.
8. Az igazolt és igazolatlan hiányzások adminisztrációját a Képviselő-testület esetén a Jegyzői Titkárság, az adott bizottságok esetén a bizottság ügyviteléért felelős osztály látja el és továbbítja a Humánpolitikai Osztály részére.

**5. §**

1. A képviselőket, az **ör.** szerinti bizottságok és a Városrészi Önkormányzat Képviselő-testületének nem képviselő tagjait egyes meghatározott juttatásként megilleti Budapest közigazgatási területén a tömegközlekedési eszközök igénybevételére jogosító utazási bérlet.
2. A képviselőket a választást követő év költségvetési rendeletében meghatározott mértékű keretösszeg felhasználási joga illeti meg, amely a választási ciklus alatt vehető igénybe informatikai eszközök, ideértve okostelefon beszerzésére, amelyek a képviselők ingyenes használatába kerülnek.
3. A nem képviselő bizottsági tagokat, valamint a Városrészi Önkormányzat Képviselő-testületének nem képviselő tagjait a 3. § (6) szerinti tiszteletdíj és az 5. § (1) bekezdése szerinti utazási bérlet az Mötv. 40. § (1) bekezdése szerinti eskü letételétől illeti meg.

**6. §**

1. E rendelet a kihirdetése napján 18:00 órakor lép hatályba, rendelkezéseit a 2019. október 13-tól esedékessé váló juttatásokra kell alkalmazni.
2. E rendelet hatályba lépésével egyidejűleg Budapest Főváros II. Kerületi Önkormányzat Képviselő-testületének a polgármesteri tisztség ellátásának egyes kérdéseiről és az önkormányzati képviselők juttatásairól szóló 24/2014. (X.21.) önkormányzati rendelete hatályát veszti.

 **Őrsi Gergely dr. Szalai Tibor**

 **polgármester jegyző**

Á l t a l á n o s i n d o k o l á s

Budapest Főváros II. Kerületi Önkormányzat Képviselő-testületének 24/2014. (X.21.) önkormányzati rendelete tartalmazza a polgármesteri tisztség ellátásának egyes kérdéseiről és az önkormányzati képviselők juttatásairól szóló szabályokat. A rendelet megalkotásának alapját biztosító szabályozásokban változások történtek, illetve a jövőben társadalmi megbízatású alpolgármesteri feladatok ellátása is történik, ezért új önkormányzati rendelet megalkotása vált szükségessé.

R é s z l e t e s i n d o k o l á s

1. §-hoz: a főállású alpolgármester(ek) illetményének megállapításáról rendelkezik
2. §-hoz: a társadalmi megbízatású alpolgármester(ek) tiszteletdíjának megállapításáról rendelkezik
3. §-hoz: a képviselői tiszteletdíj (alapdíj), valamint a tanácsnok, bizottsági elnök és tag, valamint a VÖK tag és nem képviselő bizottsági tag tiszteletdíjának megállapításáról szóló szabályokat tartalmazza
4. §-hoz: a távolmaradást szabályozza.
5. § - hoz: a képviselők, valamint a tanácsnok, bizottsági elnök és tag, valamint a VÖK tag és nem képviselő bizottsági tag természetbeni juttatásának megállapításáról szóló szabályokat tartalmazza
6. §-hoz: hatályba léptető és hatályon kívül helyező rendelkezéseket tartalmaz